Den nordjyske ledighed er i løbet af de sidste 12 måneder faldet med 1384 personer og er nu på 13.560 fuldtidledige. Det viser tal fra Beskæftigelsesregion Nordjylland. Ledigheden er faldet uafbrudt de seneste 36 måneder, og oktober måneds fald er på 9,3 procent. - Det er flot, at ledigheden fortsætter med at falde. Det vidner om, at jobcentrene og a-kasserne gør et stort stykke arbejde. Den faldende ledighed skal dog også ses i lyset af, at arbejdsstyrken falder i Nordjylland. Det er med til at trække ledigheden ned. Den høje ledighed blandt de unge er også bekymrende. Det er vigtigt at få de unge i job. Derfor er det også vigtigt, at der nu kommer en reform af kontanthjælpssystemet, som bl.a. i højere grad retter de unge mod at tage en uddannelse", udtaler Egon Sørensen, Formand for Beskæftigelsesrådet Nordjylland. Hjørring Kommune er den kommune, hvor ledigheden er faldet mest i absolutte tal. Her er ledighedskøen blevet 324 personer kortere på det seneste år. I Morsø kan man prale af den største procentvise nedgang i ledigheden. Her har man oplevet et fald i ledigheden på hele 31 procent siden oktober 2012.

Referat:
Den nordjyske ledighed er kun gået en vej de seneste tre år. Ned.